Her er Hadias beste mingletips
Aschehougs hagefest er kulturfiffens store happening på sensommeren, og det meste som kunne krype og gå av kulturkjendiser var til stede på Oslo vest i ettermiddag. Festen er kjent som den store «minglefesten», og VG spurte blant andre Hadia Tajik hvem hun hadde lyst til å treffe: - Jeg har hørt rykter om at Dag Solstad er her, så jeg skal prøve å snike meg bort til ham og si jeg er en stor beundrer av det han har klart å skape. Hun hadde også klare planer for hva hun skulle gjøre når hun fikk møte favorittforfatteren. - Da skal jeg ta bilde sammen med ham og legge ut på Facebook! Neida, vi får se, jeg vil jo ikke klenge meg på ham hvis han heller vil snakke med noen andre. Kulturministeren leverte også gode råd for «mingling» på festen, på oppfordring fra VG. - Gå bort og si hei, vi er jo mennesker alle sammen. Og når man føler man har gått tom for prat, sier man «hyggelig å prate med deg», og går videre. - Så det er viktig å runde av? - Ja, når man merker det går trått er det mye bedre enn å begynne å kikke over skuldrene. Det er infamt, og de som gjør sånn må slutte med det! VG traff også landslagssjef Egil «Drillo» Olsen, og tilfeldighetene ville det slik at vi traff ham rett under høyttaleren som spilte David Bowies «Rebel Rebel» på full guffe. Olsen er som kjent ingen stor fan av musikk, og høye lyder generelt. Rådet hans var klart. - Jeg går bare så langt unna musikken som mulig, og finner et hjørne!
Kulturministeren var en selvskreven gjest da kultur-Norge dro på hagefest hos Aschehoug på Oslo vest.